นายกรัฐมนตรี พร้อมตัดสินใจใช้มาตรการเข้มข้นสูงสุด ขอให้อดทนร่วมมือก้าวผ่านวิกฤต
นายกรัฐมนตรี พร้อมตัดสินใจใช้มาตรการเข้มข้นสูงสุด ขอให้อดทนร่วมมือก้าวผ่านวิกฤตนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ขอใช้เวลาช่วงนี้พิจารณาวางแผนทบทวนแนวทางรับมือกับการแพร่ระบาดของโรคโควิด -19 หลังจากได้รับฟังความเห็นของผู้ทรงคุณวุฒิจากภาคส่วนต่างๆ ทั้งจากทางการแพทย์ เศรษฐกิจ และปัจจัยต่างๆ อย่างรอบด้าน และได้ออกมาตรการควบคุมการระบาดในระดับหนึ่งแล้ว เช่น ปิดสถานที่เสี่ยงต่อการแพร่เชื้อ รวมทั้งจะประมวลข้อเสนอแนะจากทุกฝ่ายจนเห็นชอบร่วมกัน และพร้อมประกาศใช้มาตรการเข้มข้นสูงสุดหากถึงเวลาที่ต้องดำเนินการ เพื่อควบคุมการแพร่ระบาดของโรคอย่างเด็ดขาด และดูแลความปลอดภัยของทุกชีวิตของพี่น้องประชาชนคนไทยที่สำคัญเหนือสิ่งอื่นใดนายกรัฐมนตรี ย้ำว่า ทุกอย่างจะดำเนินการอย่างเป็นขั้นตอน เพื่อให้กระทบต่อประชาชนน้อยที่สุด ไม่ยากลำบากจนเกินไปและสามารถปรับตัวได้ ขอเพียงทุกคนร่วมกันอดทนต่อความยากลำบาก พอเพียง เสียสละ คำนึงถึงส่วนรวม และแบ่งปันความสุขความทุกข์ไปด้วยกัน เพราะภัยโรคระบาดครั้งนี้เป็นภัยของชาติ ไม่ใช่ภัยของคนใดคนหนึ่ง และเวลานี้ไม่ใช่เวลาของการเอาชนะทางการเมือง แต่เป็นเวลา เอาชนะภัยของชาติ จึงขอเรียกร้องให้ทุกคนเข้าใจและจับมือกัน ส่วนเจ้าหน้าที่ทุกหน่วยงานตั้งใจทำหน้าที่อย่างเข้มแข็งเต็มกำลัง ตามอำนาจหน้าที่ที่มีอยู่ พร้อมขอบคุณทุกกำลังใจที่มีให้นายกรัฐมนตรี รัฐบาลและเจ้าหน้าที่ที่ปฏิบัติงาน เราจะสู้ไปด้วยกัน